Zhorjelc (AK/SN). Žitawska wuskokolijata železnica, kotraž Jonsdorf a Oybin zwjazuje, turizm w regionje wobohaća a je zdobom wažny hospodarski faktor. Tole podšmórny Žitawski wyši měšćanosta a radźićel Thomas Zenker (Zittau kann mehr e.V.) na njedawnym posedźenju Zhorjelskeho wokrjesneho sejmika. W lětach 2005 do 2017 móžeše Sakska hornjołužiska železniska towaršnosć (SOEG) ličbu sobujěducych podwojić. Wot něhdźe 100 000 pasažěrow rozrosće wona loni na 214 000. „Tuchwilu bilancujemy sumu 13,1 miliona eurow. Lětny wobrot wotpowěduje 3,6 milionam eurow“, rjekny jednaćel SOEG Ingo Neidhardt. „Poskićamy tež přenocowanja w Jonsdorfje a Oybinje, štož 90 000 eurow wobrota wob lěto wunjese.“
Zhorjelski wokrjes ma z 69,9 procentami hłowny podźěl na wuskokolijatej železnicy. Dalše podźěle maja město Žitawa (7 procentow), gmejna Olbersdorf (9,8 procentow), gmejna Oybin (6,3 procenty), gmejna Jonsdorf (6,3 procenty) a gmejna Bertsdorf-Hörnitz (0,7 procentow). Ze zaměrowym wobchadnym zwjazkom Hornja Łužica-Delnja Šleska (ZVON) je SOEG hač do lěta 2023 wobchadne zrěčenje podpisała.
szl_Latn szl_Latn